Document ID: 32001D0163

Id-Deċiżjoni Nru 163/2001/KE tal-Parlament Ewropew u tal-Kunsill
tad-19 ta' Jannar 2001
dwar l-implimentazzjoni ta' programm ta' taħriġ għall-professjonisti fl-industrija tal-programmi awdjoviżwali Ewropea (MEDIA-Taħriġ) (2001-2005)
IL-PARLAMENT EWROPEW U L-KUNSILL TA' L-UNJONI EWROPEA,
Wara li kkunsidraw it-Trattat li jistabbilixxi l-Komunità Ewropea, u b'mod partikolari l-Artikolu 150(4) tiegħu,
Wara li kkunsidraw il-proposta mill-Kummissjoni [1],
Wara l-kkunsidraw l-opinjoni tal-Kumitat Ekonomiku u Soċjali [2],
Wara li kkunsidraw l-opinjoni tal-Kumitat tar-Reġjuni [3]
Waqt li jaġixxu skond il-proċedura stipulata fl-Artikolu 251 tat-Trattat [4],
Billi:
(1) Mis-6 sat-8 ta' April 1998, il-Kummissjoni, b'koperazzjoni mal-Presidenza attwali, żammet konferenza awdjoviżwali Ewropea dwar "Sfidi u opportunitajiet ta' l-era diġitali" f'Birmingham. Dan il-proċess ta' konsultazzjoni enfasizza l-ħtieġa għal programm imtejjeb ta' taħriġ fis-settur awdjoviżwali li kkonċentra fuq l-aspetti l-ġodda kollha ta' l-era diġitali. Il-Kunsill fit-28 ta' Mejju 1998 ħa nota tal-konklużżjonijiet finali ta' l-imsemmija konferenza u talab li skemi ġodda jiġu żviluppati biex jinkoraġġixxu industrija ta' programmi b'saħħitha u kompetittiva.
(2) Ir-Rapport tal-Grupp ta' Livell Għoli dwar il-Politika Awdjoviżwali tas-26 ta' Ottubru 1998, intitolat "L-Era Diġitali: Politika Awdjoviżwali Ewropea", ikkonkluda li, f'dan l-ambjent, it-taħriġ kemm inizjali u wkoll dak kontinwu fis-settur awdjoviżwali għandu jiġi msaħħaħ.
(3) L-isfidi tal-produzzjoni, distribuzzjoni u disponibbilità ta' kontenut awdjoviżwali Ewropew kienu s-suġġetti prinċipali diskussi fil-Forum dwar il-Politika Awdjoviżwali intitolat "Kontenut Ewropew għall-millenju diġitali" organizzat f'Helsinki fl-10 u l-11 ta' Settembru 1999 mill-Presidienza attwali b'koperazzjoni mal-Kummissjoni.
(4) Is-seminar "Taħriġ għall-millenju l-ġdid" miżmum mill-Presidenza attwali b'koperazzjoni mal-Kummissjoni f'Oporto fl-10 u l-11 ta' April 2000 enfasizza fil-konklużjonijiet tiegħu li sforzi fit-taħriġ huma meħtieġa biex jiffaċilitaw it-tkabbir u l-internazzjonalizzazzjoni mixtieqa ta' l-industrija awdjoviżwali Ewropea.
(5) Fil-Komunikazzjoni mill-Kummissjoni lill-Parlament Ewropew u lill-Kunsill intitolata "Politika Awdjoviżwali: il-passi li jmiss", il-Kummissjoni rrikonoxxiet l-impatt konsiderevoli fuq l-impiegi li l-era diġitali għandu jkollha fl-industrija awdjoviżwali.
(6) Il-Green Paper dwar il-"Konverġenza tat-Telekomunikazzjonijiet, Midja u s-Setturi ta' l-Informazzjoni Teknoloġika, u l-Implikazzjonijiet għar-Regolament" irrikonoxxiet li l-emerġenza ta' servizzi ġodda għandha twassal għall-ħolqien ta' impiegi ġodda. L-adattament għas-swieq il-ġodda jeħtieġ persunal imħarreġ fl-użu ta' teknoloġiji ġodda. Il-konsultazzjoni pubblika tal-Kummissjoni dwar il-Green Paper ikkonfermat it-talba għal taħriġ vokazzjonali speċjalizzat adattat għall-ħtiġiet tas-suq.
(7) Fil-Konklużżjonijiet tiegħu tas-27 ta' Settembru 1999 dwar ir-riżultati tal-konsultazzjoni pubblika dwar il-Green Paper [5], il-Kunsill talab lill-Kummissjoni biex tagħti kont ta' dawk ir-riżultati meta tħejji l-proposti għall-miżuri biex issaħħaħ is-settur awdjoviżwali Ewropew, inkluż is-settur tal-multimidja.
(8) Il-Kunsill Ewropew li nżamm fil-Lussemburgu fl-20 u l-21 ta' Novembru 1997 irrikonoxxa li l-edukazzjoni kontinwa u t-taħriġ vokazzjonali jistgħu jagħtu kontribuzzjoni maġġuri lill-politika ta' l-impiegi fl-Istati Membri bil-ħsieb li tittejjeb l-adattabilità għall-impiegi, l-adattabilità u l-ispirtu ta' intrapriża, u l-promozzjoni ta' ugwaljanza ta' opportunijiet.
(9) Il-laqgħa tal-Kunsill Ewropew miżmuma f'Lisbona fl-24 ta' Marzu 2000 ukoll enfasizzat l-importanza ta' taħriġ adattat, partikolarment fit-teknoloġiji ġodda wżati fis-soċjetà ta' l-informatika.
(10) Fir-rapport tagħha lill-Kunsill Ewropew dwar l-opportuniajiet ta' l-impiegi fis-soċjetà ta' l-informatika, il-Kummissjoni nnotat li s-servizzi ġodda awdjoviżwali joffru potenzjal qawwi għall-ħolqien ta' l-impiegi.
(11) Huwa għalhekk xieraq li jiġi faċilitat l-iżvilupp ta' investiment fl-industrija awdjoviżwali Ewropea u titlob lill-Istati Membri biex jinkoraġġixxu l-ħolqien ta' mpiegi ġodda b'mezzi varji.
(12) Il-Kummissjoni implimentat "Programm ta' azzjoni biex jippromwovi l-iżvilupp ta' l-industrija awdjoviżwali Ewropea (MEDIA) (1991-1995)", adottat bid-Deċiżjoni tal-Kunsill 90/685/KEE [6] u li jikkomprendi, b'mod partikolari, appoġġ għall-attivitajiet ta' taħriġ biex jittejbu l-ħiliet professjonali ta' persuni li jaħdmu fl-industrija ta' programmi awdjoviżwali Ewropej.
(13) L-istrateġija tal-Komunità għall-Iżvilupp u t-tisħiħ ta' l-industrija awdjoviżwali Ewropea kien konfermat taħt il-programm MEDIA II adottat bid-Deċiżjoni tal-Kunsill 95/563/KE [7], u bid-Deċiżjoni tal-Kunsill 95/564/KE [8]. Fuq il-bażi tal-kisbiet tal-programm MEDIA II imsemmi hawn fuq, il-kontinwazzjoni tiegħu għandha tiġi assigurata fid-dawl tar-riżultati miksuba.
(14) Fir-rapport tagħha dwar ir-riżultati miksuba taħt il-programm MEDIA II (1996-2000), mill-1 ta' Jannar 1996 sat-30 ta' Ġunju 1998, il-Kummissjoni tikkonsidra li l-programm jilħaq il-prinċipji tas-sussidjarjetà tal-fondi tal-Komunità għall-fondi nazzjonali, minħabba li l-qasam ta' l-intervent tas-supplimenti tal-MEDIA II u r-rwol tradizzjonali predominanti ta' l-iskemi nazzjonali.
(15) Il-Kummissjoni rrikonoxxiet l-impatt pożittiv tal-programm MEDIA II dwar l-impiegi fl-industrija awdjoviżwali fil-Komunikazzjoni tagħha dwar il-Politika tal-Komunità b'Appoġġ għall-Impiegi.
(16) Billi huwa meħtieġ li jingħata kont ta' l-aspetti kulturali tas-settur awdjoviżwali kif indikat fl-Artikolu 151(4) tat-Trattat, għandu jiġi assigurat li l-parteċipazzjoni f'dan l-programm tirrifletti d-diversità kulturali Ewropea.
(17) Bil-ħsieb li jiġu nkoraġġiti proġett awdjoviżwali Ewropej, il-Kummissjoni għandha teżamina l-possibiltà ta' ffinanzjar komplementari minn strumenti oħra tal-Komunità, partikolarment taħt il-pjan ta' Azzjoni "e-Europe", bħal dawk koperti mill-Bank Ewropew ta' l-Investiment (EIB), il-Fond Ewropew ta' l-Investiment (EIF) kif ukoll il-Programm tal-Ħames Qafas tal-Komunità Ewropea għall-attivitajiet ta' riċerka, żvilupp teknoloġiku u dimostrazzjoni adottati bid-Deċiżjoni Nru 182/1999/KE tal-Parlament Ewropew u tal-Kunsill [9]. Il-professjonisti fis-settur awdjoviżwali għandhom ikunu informati bit-tipi differenti ta' iffinanzjar disponibbli fil-livell tal-Komunità.
(18) L-emerġenza ta' suq awdjoviżwali Ewropew titlob li l-ħiliet professjonali jiġu aġġustati għad-dimensjoni ġdida tas-suq, partikolarment fil-qasam ta' l-immaniġġar ekonomiku, finanzjarju u kummerċjali ta' proġetti awdjoviżwali u fl-użu ta' teknoloġiji ġodda fid-disinn, żvilupp, produzzjoni, distribuzzjoni, marketing u xandir tal-programmi.
(19) Il-professjonisti għandhom jingħataw il-ħiliet professjonali li jippermettulhom li jibbenefikaw bis-sħiħ mid-dimensjoni Ewropea u internazzjonali tas-suq għall-programmi awdjoviżwali, u għandhom jiġu nkoraġġiti biex jiżviluppaw proġetti li jilħqu l-ħtiġiet ta' dak is-suq.
(20) Enfasi partikolari għandha tingħata għal taħriġ speċjalizzat fid-drittijiet tal-proprjetà intelletwali, inklużi r-regoli relevanti tal-Komunità, kif ukoll għal taħriġ speċjalizzat fil-marketing ta' prodotti awdjoviżwali li jiffoka b'mod partikolari fuq teknoloġiji ġodda bħala vetturi ta' disseminazzjoni u marketing.
(21) L-opportunitajiet ugwali huma l-prinċipju bażiku tal-politika tal-Komunità li għandu jingħata kont tagħhom fl-implimentazzjoni ta' dan il-programm.
(22) It-taħriġ għall-professjonisti għandu jikkomprendi l-kontenut essenzjali ekonomiku, legali, teknoloġiku u tal-kummerċ; il-bidliet mgħaġġla f'dawn is-suġġetti iqanqlu l-ħtieġa tat-tagħlim tul il-ħajja kollha.
(23) Sabiex jiġi assigurat li l-professjonisti jifhmu t-teknoloġiji l-ġodda, għandha ssir enfasi speċjali fuq it-taħriġ fl-użu ta' dawn it-teknoloġiji, u b'hekk tiżdied il-kompetittività ta' l-intrapriżi fis-settur awdjoviżwali.
(24) Skond il-prinċipju tas-sussidjarjetà, in-networking taċ-ċentri vokazzjonali ta' taħriġ għandhom jiġu nkoraġġiti sabiex jiffaċilitaw il-bdil ta' l-għarfien tat-teknika u l-aħjar prattika f'ambjent internazzjonali.
(25) L-appoġġ għat-taħriġ vokazzjonali għandu jagħti kont ta' l-għanijiet strutturali bħal l-iżvilupp għall-potenzjal tal-kreazzjoni, il-produzzjoni, il-marketing u d-distribuzzjoni f'pajjiżi jew reġjuni b'kapaċità baxxa ta' produzzjoni awdjoviżwali; u/jew żona ristretta lingwistika jew ġeografika; kif ukoll l-iżvilupp ta' settur indipendenti Ewropew ta' produzzjoni u distribuzzjoni, b'mod partikolari intrapriżi żgħar u ta' daqs medju.
(26) Skond il-prinċipji tas-sussidjarjetà u l-proporzjonalità u minħabba l-fatt li l-għanijiet tal-miżuri proposti li jikkonċernaw l-implimentazzjoni tal-politika tat-taħriġ vokazzjonali ma jistgħux jinkisbu mill-Istati Membri, b'mod partikolari minħabba s-sħubiji transnazzjonali li għandhom jiġu stabbiliti bejn iċ-ċentri tat-taħriġ, il-miżuri meħtieġa biex dawn jinkisbu għandhom jiġu implimentati mill-Komunità. Din id-Deċiżjoni ma tmurx 'l hinn minn dak li huwa meħtieġ biex jinkisbu dawn l-għanijiet.
(27) Il-miżuri proposti taħt dan il-programm huma kollha mmirati lejn il-ksib ta' koperazzjoni transnazzjonali li ġġib valur miżjud għall-miżuri li qegħdin jittieħdu fl-Istati Membri, skond il-prinċipju ta' sussidjarjetà msemmi qabel.
(28) Il-pajjiżi assoċjati ta' l-Ewropa Ċentrali u tal-Lvant, dawk il-pajjiżi ta' l-EFTA li huma membri tal-Ftehim ŻEE, Ċipru, Malta u t-Turkija huma rikonoxxuti bħala parteċipanti potenzjali fil-programmi tal-Komunità fuq il-bażi ta' approprjazzjonijiet supplimentari u skond il-proċeduri li għandhom jiġu miftiehma ma' dawk il-pajjiżi. Dawk il-pajjiżi ta' l-Ewropa li ffirmaw il-Konvenzjoni tal-Kunsill ta' l-Ewropa dwar it-Televiżjoni bejn il-Fruntieri, li jagħmlu parti miż-żona Ewropea awdjoviżwali u jistgħu għalhekk, jekk jixtiequ, u waqt li jingħata kont tal-konsiderazzjonijiet ta' l-estimi jew prijoritajiet oħra ta' l-industriji tagħhom awdjoviżwali, jipparteċipaw fil-programm jew jibbenefikaw taħt skema limitata ta' koperazzjoni, fuq il-bażi ta' l-approprjazzjonijiet supplimentari, skond proċeduri li għandhom jiġu stabbiliti fil- ftehim bejn il-partijiet interessati.
(29) Il-ftuħ tal-programm għall-pajjiżi terzi Ewropej għandu jkun suġġett għall-eżami minn qabel fir-rigward tal-kompatibbilità tal-leġislazzjoni nazzjonali tagħhom ma' l-acquis tal-Komunità u b'mod partikolari mad-Direttiva tal-Kunsill 89/552/KEE tat-3 ta' Ottubru 1989 dwar il-kordinazzjoni ta' ċerti dispożizzjonijiet stabbiliti bil-liġi, b'regolament jew b'azzjoni amministrattiva fl-Istati Membri fir-rigward ta' l-eżerċitar ta' attivitajiet ta' xandir bit-televiżjoni [10].
(30) Il-koperazzjoni fil-qasam tat-taħriġ vokazzjonali min-naħa ta' stabbilimenti Ewropej ta' taħriġ u dawk f'pajjiżi terzi, fuq il-bażi ta' interessi komuni, x'aktarx li toħloq valur miżjud għall-industrija awdjoviżwali Ewropea. B'żieda, il-ftuħ għall-pajjiżi terzi għandu jkabbar l-għarfien tad-diversità kulturali Ewropea u għandu jwassal għad-disseminazzjoni ta' valuri komuni demokratiċi. Dik il-koperazzjoni għandha tiġi żviluppata fuq il-bażi ta' approprjazzjonijiet supplimentari u skond il-proċeduri li għandhom jiġu stabbiliti fil-patti ta' ftehim bejn il-partijiet interessati.
(31) Sabiex jiżdied il-valur miżjud ta' l-azzjoni tal-Komunità, huwa meħtieġ li jiġi assigurat, fil-livelli kollha, li l-miżuri meħuda taħt din id-Deċiżjoni huma konsistenti ma' u jikkumplimentaw azzjoni oħra tal-Komunità. Huwa mixtieq li l-attivitajiet stipulati f'dan il-programm jiġu koordinati ma' dawk imwettqa minn attivitajiet internazzjonali bħall-Kunsill ta' l-Ewropa.
(32) Skond il-konklużjonijiet tal-Kunsill Ewropew ta' Lisbona, il-Kunsill u l-Kummissjoni għandhom jirrapportaw sa l-aħħar tas-sena 2000 dwar ir-reviżjoni ta' l-istrumenti finanzjarji EIB u EIF li kienet twettqet sabiex iffinanzjar jiġi dirett mill-ġdid lejn bidu ta' negozji, ditti b'teknoloġija għolja u mikro intrapriżi, kif ukoll mekkaniżmi ta' inizjattivi ta' riskji oħra kapitali jew garanziji proposti mill-EIB u l-EIF. F'din il-konnessjoni, attenzjoni partikolari għandha tingħata lis-settur awdjoviżwali, nklużi programmi ta' taħriġ.
(33) Din id-Deċiżjoni tistipula, għat-tul sħiħ tal-programm, qafas finanzjarju li jikkostitwixxi r-referenza primarja, skond it-tifsira tal-punt 33 tal-Ftehim Interistituzzjonali tas-6 ta' Mejju 1999 bejn il-Parlement Ewropew, il-Kunsill u l-Kummissjoni [11], għall-awtorità ta' l-estimi matul il-proċedura ta' l-estimi annwali.
(34) Il-miżuri meħtieġa għall-implimentazzjoni ta' din id-Deċiżjoni għandhom jiġu adottati skond id-Deċiżjoni tal-Kunsill 1999/468/KE tat-28 ta' Ġunju 1999 li tistabbilixxi l-proċeduri għall-eżerċizzju tas-setgħat ta' implimentazzjoni konfertiti fuq il-Kummissjoni [12],
IDDEĊIDEW KIF ĠEJ:
Artikolu 1
Il-Programm jiġi stabbilit
Programm ta' taħriġ vokazzjonali, MEDIA-Taħriġ, hawnhekk iżjed 'l quddiem imsejjaħ "il-programm", qiegħed b'dan jiġi stabbilit għall-perjodu mill-1 ta' Jannar 2001 sal-31 ta' Diċembru 2005.
Dan il-programm huwa maħsub biex jagħti lill-professjonisti fl-industrija Ewropea ta' programmi awdjoviżwali, prinċipalment permezz ta' taħriġ vokazzjonali kontinwu, il-ħiliet meħtieġa biex jippermettilhom li jieħdu vantaġġ sħiħ mid-dimensjoni Ewropea u internazzjonali tas-suq u ta' l-użu tat-teknoloġiji l-ġodda.
Artikolu 2
Għanijiet tal-programm
1. L-għanijiet tal-programm huma kif ġej:
(a) Biex jiġu sodisfatti l-ħtiġiet ta' l-industrija u jippromwovu l-kompetittività billi jittejjeb it-taħriġ vokazzjonali kontinwu lill-professjonisti fis-settur awdjoviżwali, bil-ħsieb li jagħtihom l-għarfien tat-teknika u l-ħiliet meħtieġa biex joħolqu prodotti kompetittivi fis-swieq Ewropej u oħrajn, b'mod partikolari fil-qasam ta':
- l-applikazzjoni ta' teknoloġiji ġodda, u b'mod partikolari teknoloġiji diġitali, għall-produzzjoni u d-distribuzzjoni ta' programmi awdjoviżwali b'valur miżjud għoli kummerċjali u artistiku;
- l-amministrazjoni ekonomika, finanzjarja u kummerċjali, inkluż il-qafas legali u t-teknika għall-iffinanzjar, produzzjoni u distribuzzjoni ta' programmi awdjoviżwali;
- it-teknika tal-kitba tat-testi u r-rakkontar ta' l-istejjer inkluża teknika għall-iżvilupp ta' tipi ġodda ta' programmi awdjoviżwali.
Attenzjoni partikolari għandha tingħata għall-opportunitajiet ta' tagħlim minn distanza u l-innovazzjoni pedagoġika offruta mill-iżvilupp ta' teknoloġiji on-line.
Għal dawn l-attivitajiet ta' taħriġ, il-koperazzjoni bejn diversi persuni involuti fl-industrija awdjoviżwali, bħal kittieba tat-testi, diretturi u produtturi, għandha tiġi nkoraġġita.
Bħala eċċezzjoni, ċerti miżuri inizjali ta' taħriġ vokazzjonali li fih ikun direttament involut is-settur industrijali, bħal gradi tal-masters, jistgħu wkoll jiġu appoġġati jekk ebda appoġġ ieħor tal-Komunità ma jkun disponibbli u f'oqsma li għalihom ma jkun hemm ebda miżuri ta' appoġġ fil-livell nazzjonali.
(b) biex jiġu nkoraġġiti l-koperazzjoni u l-iskambju ta' l-għarfien tat-teknika u l-aħjar prattika permezz ta' networking bejn l-imsieħba responsabbli għat-taħriġ, jiġifieri l-istabbilimenti tat-taħriġ, is-settur professjonali u l-impriżi, kif ukoll permezz ta' l-iżvilupp ta' taħriġ għal dawk li jħarrġu.
Għandha tingħata importanza partikolari lill-inkoraġġment sabiex ikunu stabbiliti b'mod gradwali networks fis-settur tat-taħriġ awdjoviżwali u fit-taħriġ kontinwu għal dawk li jħarrġu.
2. Biex jinkisbu l-għanijiet maħsuba fl-ewwel subparagrafu tal-paragrafu 1(a) u fil-paragrafu 1(b), attenzjoni partikolari għandha tingħata għall-ħtiġiet speċifiċi ta' pajjiżi jew reġjuni b'kapaċità baxxa ta' produzzjoni awdjoviżwali u/jew żona lingwistika jew ġeografika ristretta, kif ukoll għall-iżvilupp ta' settur ta' produzzjoni u distribuzzjoni indipendenti Ewropew, b'mod partikolari intrapriżi żgħar u ta' daqs medju.
3. L-għanijiet stipulati fil-paragrafu 1 għandhom jiġu mwettqa skond l-arranġamenti li jinsabu fl-Anness.
Artikolu 3
Koordinazzjoni
Sabiex tinkiseb il-kordinazzjoni massima, il-Kummissjoni għandha tassigura li jkun hemm koperazzjoni bejn l-attivitajiet tat-taħriġ imsemmija fil-programm u l-proġetti ta' żvilupp mgħejuna taħt il-programm MEDIA Plus stabbilit taħt id-Deċiżjoni tal-Kunsill 2000/821/KE [13].
Artikolu 4
Dispożizzjonijiet finanzjarji u kondizzjonijiet tal-finanzjament
1. Il-benefiċjarji ta' l-appoġġ tal-Komunità li jieħdu parti fl-implimentazzjoni ta' l-azzjonijiet stipulati fl-Anness għandhom jipprovdu proporzjon sostanzjali ta' l-iffinanzjar. L-iffinanzjar tal-Komunità m'għandux jeċċedi l-50 % tal-infieq ta' l-operazzjonijiet. Iżda, fil-każijiet li jipprovdi espressament għalihom l-Anness, dan il-proporzjon jista' jkun sa 60 % tal-infieq ta' l-operazzjonijiet.
2. Il-benefiċjarji ta' l-appoġġ tal-Komunità għandhom jassiguraw li fil-prinċipju il-maġġoranza tal-parteċipanti f'miżura ta' taħriġ, ċittadini ta' l-Istati li jipparteċipaw fil-programm, jkunu ċittadini ta' pajjiż li ma jkunx dak benefiċjarju. Għal dak il-għan, appoġġ biex jiffaċilità l-parteċipazzjoni minn professjonisti minn żoni lingwistiċi differenti jistgħu jiġu inklużi fl-iffinanzjar tal-Komunità għall-miżura tat-taħriġ.
3. Il-Kummissjoni għandha tassigura li, sa fejn hu possibbli, proporzjon xieraq ta' l-iffinanzjar annwalment disponibbli, li jiġi stabbilit skond il-proċedura stipulata fl-Artikolu 6(2), jiġi riżervat għal attivitajiet ġodda.
4. L-iffinanzjar tal-Komunità għandu jiġi stabbilit skond l-ispejjeż u n-natura ta' kull proġett ippjanat.
5. Il-qafas finanzjarju għall-implimentazzjoni ta' dan il-programm għall-perjodu msemmi fl-Artikolu 1 qiegħed b'dan jiġi ffissat bħala EUR 50 miljun.
6. L-approprjazzjonijiet annwali għandhom jiġu awtorizzati mill-awtorità ta' l-estimi fil-limiti tal-perspettiva finanzjarja.
Artikolu 5
Implimentazzjoni tal-programm
1. Il-Kummissjoni għandha tkun responsabbli għall-implimentazzjoni tal-programm.
2. Il-miżuri meħtieġa għall-implimentazzjoni ta' din id-Deċiżjoni li jikkonċernaw il-kwistjonijiet riferiti hawn taħt għandhom jiġu adottati skond il-proċedura ta' mmaniġġar imsemmija fl-Artikolu 6(2):
(a) linji gwida ġenerali għall-miżuri kollha deskritti fl-Anness;
(b) il-kontenut tas-sejħiet għall-proposti, id-definizzjoni tal-kriterji u l-proċeduri għall-għażla tal-proġetti;
(ċ) il-perċentwali adattat tal-fondi disponibbli kull sena riżervati għal attivitajiet ġodda;
(d) l-arranġamenti sabiex ikunu segwiti u assessjati l-azzjonijiet;
(e) kull proposta għal allokazzjoni tal-Komunità li teċċedi EUR 200000 għal kull benefiċjarju għal kull sena. Din it-treshold tista' tiġi riveduta fid-dawl ta' l-esperjenza.
3. Il-miżuri meħtieġa għall-implimentazzjoni ta' din id-Deċiżjoni li jikkonċernaw il-kwistjonijiet l-oħra kollha għandhom jiġu adottati skond il-proċedura ta' konsulenza msemmija fl-Artikolu 6(3). Din il-proċedura għandha wkoll tapplika għall-għażla finali ta' l-uffiċji ta' assistenza teknika.
4. L-assistenza teknika għandha tkun regolata mid-dispożizzjonijiet adottati skond ir-regolament Finanzjarju.
5. Il-Kummissjoni għandha tibgħat lill-Parlament Ewropew u lill-Kunsill avviż regolari u f'waqtu ta' l-implimentazzjoni tal-programm, b'mod partikolari l-użu tar-riżorsi disponibbli.
Artikolu 6
Kumitat
1. Il-Kummissjoni għandha tkun assistita minn Kumitat.
2. Fejn issir referenza għal dan il-paragrafu, l-Artikoli 4 u 7 tad-Deċiżjoni 1999/468/KE għandhom japplikaw, wara li jittieħed kont ta' l-Artikolu 8 tagħha.
Il-perjodu stipulat fl-Artikolu 4(3) tad-Deċiżjoni 1999/468/KE għandu jiġi ffissat bħala ta' xahrejn.
3. Fejn issir referenza għal dan il-paragrafu, l-Artikoli 3 u 7 tad-Deċiżjoni 1999/468/KE għandhom japplikaw, wara li jittieħed kont ta' l-Artikolu 8 tagħha.
4. Il-Kumitat għandu jadotta r-regoli tiegħu ta' proċedura.
Artikolu 7
Konsistenza u komplimentarjetà
Fl-implimentazzjoni tal-programm, il-Kummissjoni għandha, b'koperazzjoni mill-qrib ma' l-Istati membri, tassigura l-konsistenza ġenerali u l-komplimentarjetà ma' politika, programmi u azzjonijiet relevanti oħra tal-Komunità, li jimpinġu fuq it-taħriġ u l-oqsma awdjoviżwali.
Il-Kummissjoni għandha wkoll tassiġura kordinazzjoni bejn il-programm u programmi oħra tal-Komunità fil-qasam tat-taħriġ inizjali u kontinwu, u bl-operazzjoni mal-Fond Soċjali Ewropew, skond ir-regoli tal-Fond.
Il-Kummisjoni għandha tassigura kollaborazzjoni effettiva bejn dan il-programm u programmi u azzjonijiet fl-oqsma tat-taħriġ u l-awdjoviżwali li jkunu qegħdin jitwettqu fil-qafas tal-koperazzjoni tal-Komunità ma' pajjiżi mhux membri u ma' l-organizzazzjonijiet internazzjonali relevanti.
Artikolu 8
Il-ftuħ tal-programm għall-pajjiżi terzi
1. Il-programm għandu jinfetaħ għall-pajjiżi assoċjati ta' l-Ewropa Ċentrali u tal-Lvant, skond il-kondizzjonijiet stipulati fil-ftehim ta' assoċjazzjoni jew il-protokolli addizzjonali tagħhom li jirrelataw mal-parteċipazzjoni fil-programmi tal-Komunità konklużi jew li għandhom jiġu konklużi ma' dawk il-pajjiżi.
2. Dan il-programm għandu jinfetaħ għall-parteċipazzjoni ta' Ċipru, Malta, it-Turkija u dawk il-pajjiżi ta' l-EFTA li huma membri tal-Ftehim ŻEE, fuq il-bażi ta' approprjazzjonijiet supplimentari, skond proċeduri li għandhom jiġu miftiehma ma' dawk il-pajjiżi.
3. Il-programm għandu jinfetaħ għall-parteċipazzjoni tal-pajjiżi li huma Partijiet fil-Konvenzjoni tal-Kunsill ta' l-Ewropa dwar it-Televiżjoni Transkonfini, barra minn dawk imsemmija fil-paragrafi 1 u 2, fuq il-bażi ta' approprjazzjonijiet supplimentari, skond il-kondizzjonijiet li għandhom jiġu stabbiliti fil-ftehim bejn il-partijiet interessati.
4. Il-ftuħ tal-programm għall-pajjiżi terzi Ewropej imsemmiji fil-paragrafi 1, 2 u 3 huwa suġġett għall-eżami minn qabel dwar il-kompatibbilità tal-leġislazzjoni nazzjonali tagħhom ma' l-acquis tal-Komunità, inkluż it-tieni subparagrafu ta' l-Artikolu 6(1) tad-Direttiva tal-Kunsill 89/552/KEE.
5. Il-programm għandu wkoll jinfetaħ għall-koperazzjoni ma' pajjiżi terzi oħra fuq il-bażi ta' approprjazzjonijiet supplimentari u l-qsim tal-infieq skond proċeduri miftiehma li għandhom jiġu stabbiliti fil-ftehim bejn il-partijiet interessati. Il-pajjiżi terzi Ewropej imsemmija fil-paragrafu 3 li ma jixtiqux jipparteċipaw bis-sħiħ fil-programm jistgħu jkunu eliġibbli għall-koperazzjoni taħt il-kondizzjonijiet stipulati f'dan il-paragrafu.
Artikolu 9
Sorveljanza u evalwazzjoni
1. Il-Kummissjoni għandha tassigura li l-miżuri meħuda taħt din id-Deċiżjoni jkunu suġġetti għall-apprezzament minn qabel, u għas-sorveljanza u evalwazzjoni sussegwenti, waqt li tingħata attenzjoni li tiġi żgurata l-aċċessibbilità tal-programm u t-trasparenza tiegħu.
2. Il-benefiċjarji magħżula għandhom jibgħatu rapport annwali lill-Kummissjoni.
3. Wara t-tlestija tal-proġetti, l-Kummissjoni għandha tevalwa l-mod li bih ikunu twettqu u l-impatt ta' l-implimentazzjoni tagħhom, sabiex jiġi stmat jekk l-għanijiet oriġinali jkunux inkisbu.
4. Il-Kummissjoni għandha tibgħat lill-Parlament Ewropew, lill-Kunsill, lill-Kumitat Ekonomiku u Soċjali u lill-Kumitat tar-Reġjuni rapport ta' evalwazzjoni dwar l-impatt u l-effettività tal-programm, fuq il-bażi tar-riżultati wara sentejn ta' l-implimentazzjoni. Dan ir-rapport għandu jinkludi indikaturi tal-prestazzjoni bħall-impatt fuq l-impiegi.
Dan ir-rapport għandu jkun akkumpanjat, jekk meħtieġ, b'kull proposta li tirrigwarda aġġustamenti.
5. Mat-tlestija tal-programm, il-Kummissjoni għandha tibgħat lill-Parlament Ewropew, lill-Kunsill, lill-Kumitat Ekonomiku u Soċjali u lill-Kumitat tar-Reġjuni rapport dettaljat dwar l-implimentazzjoni u r-riżultati tal-programm.
Ir-rapport tal-Kummissjoni għandu, b'mod partikolari, jieħu kont tal-valur miżjud maħluq mill-appoġġ finanzjarju tal-Komunità, l-impatt possibbli tiegħu fuq l-impiegi u l-miżuri ta' koordinazzjoni msemmija fl-Artikoli 3 u 7.
Artikolu 10
Dħul fis-seħħ
Din id-Deċiżjoni għandha tidħol fis-seħħ fl-1 ta' Jannar 2001.
Magħmula fi Brussel, fid-19 ta' Jannar 2001.

Labels: 12
9
15